Predsedníctvo Akademického senátu Fakulty ekológie a environmentalistiky

Technickej univerzity vo Zvolene

**ZÁPISNICA 4/2023**

**z mimoriadneho rokovania AS FEE konaného dňa 24.8.2023 v zasadačke FEE.**

**Prítomní** (v abecednom poradí):

Cimerman Roman, Bc.

Gallay Igor, doc., Ing., PhD.

Gáper Ján, prof., RNDr., CSc.

Hybská Helena, doc., Ing., PhD.

Krausová Patrícia, Ing., Bc. (prítomná na časti rokovania k bodom 1 až 5)

Lupták Radovan, Ing.

Modranský Juraj, Ing., PhD.

Ollerová Hana, Mgr., PhD.

Pichlerová Magdaléna, Ing., PhD.

Rácz Attila, Mgr., PhD.

Škvareninová Jana, prof., Ing., PhD.

Vanek Miroslav, Ing., PhD.

**Ospravedlnení:**

Huličiak Matúš

Krausová Patrícia, Ing., Bc. (ospravedlnená z časti rokovania k bodom 6 až 10)

Rybár Andrej, Ing.

**Neospravedlnení:**

Rajnoha Eduard

**Hostia:**

Martinský Jozef, študent B-OVK ext.

**Návrh programu rokovania AS FEE 4/2023:**

1. Otvorenie zasadnutia;

2. Návrh programu zasadnutia;

3. Návrh a voľba členov návrhovej komisie, mandátovej komisie a overovateľov zápisnice;

4. Kontrola plnenia uznesení;

5. Návrh Štatútu AS FEE;

6. Návrh Rokovacieho poriadku AS FEE;

7. Návrh Zásad volieb do AS FEE;

8. Vyhlásenie volieb do AS FEE;

9. Voľba zástupcov študentov do komisií pre výberové konania na obsadzovanie funkčných miest docentov a na obsadzovanie funkčných miest profesorov;

10. Rôzne;

11. Schválenie návrhov uznesení.

**k bodu 1**

Predseda AS FEE privítal prítomných členov AS FEE. Potom konštatoval, že AS FEE je uznášaniaschopný. Pokračoval, že rokovanie malo prebiehať v nadväznosti na rokovanie AS TUZVO, kde sa očakávalo schválenie Štatútu FEE, a následne mali byť schválené súvisiace predpisy AS FEE. Rokovanie TUZVO však nebolo otvorené kvôli procedurálnej chybe. S predsedom Legislatívnej komisie pri AS TUZVO, doc. Šulekom, potom predseda AS FEE konzultoval možnosť schvaľovania nových predpisov AS FEE, ktoré sa miestami odvolávajú aj na znenie zatiaľ v AS TUZVO neschváleného Štatútu FEE. Dospel k názoru, že schvaľovanie predpisov môže prebehnúť, ale vyžiadalo si to úpravu v záverečných ustanoveniach predkladaných predpisov. Potom rokovanie otvoril.

**k bodu 2**

Predložený program rokovania AS FEE pripomienkoval predseda AS FEE, ktorý navrhol zrušiť z programu bod 9), a to v nadväznosti na neuskutočnené rokovanie AS TUZVO. Vnútorný predpis TUZVO, z ktorého vyplývalo zaradenie bodu 9) do programu rokovania AS FEE nebol prerokovaný a schválený, preto nevznikla potreba voľby zástupcov študentov do komisií (viď bod 9)). Táto voľba však študentskú časť AS FEE čaká po rokovaní AS TUZVO, keď táto potreba vznikne. Ďalšie pripomienky k predloženému programu neboli. Predseda AS FEE dal hlasovať o schválení upraveného programu zasadnutia AS FEE.

*Výsledky hlasovania:*

*Za: 12 Proti: 0 Zdržal sa: 0 Návrh bol schválený jednomyseľne.*

**AS FEE schválil program zasadnutia AS FEE s pripomienkami.**

Schválený program rokovania AS FEE 4/2023:

1. Otvorenie zasadnutia;

2. Návrh programu zasadnutia;

3. Návrh a voľba členov návrhovej komisie, mandátovej komisie a overovateľov zápisnice;

4. Kontrola plnenia uznesení;

5. Návrh Štatútu AS FEE;

6. Návrh Rokovacieho poriadku AS FEE;

7. Návrh Zásad volieb do AS FEE;

8. Vyhlásenie volieb do AS FEE;

9. Rôzne;

10. Schválenie návrhov uznesení.

**k bodu 3**

Predseda AS FEE konštatoval, že po úprave programu rokovania nevidí dôvod zriadiť mandátovú komisiu a navrhol zloženie návrhovej komisie: Ing. Lupták a Mgr. Rácz. V rámci diskusie nebol prednesený iný návrh.

*Výsledky hlasovania:*

*Za: 12 Proti :0 Zdržal sa: 0 Návrh bol schválený jednomyseľne.*

**AS FEE schválil návrhovú komisiu v zložení:** **Ing. Radovan Lupták, Mgr. Attila Rácz, PhD.**

Predseda AS FEE navrhol za overovateľov zápisnice: prof. Škvareninovú a Bc. Cimermana.

V rámci diskusie nebol prednesený iný návrh.

*Výsledky hlasovania:*

*Za: 12 Proti: 0 Zdržal sa: 0 Návrh bol schválený jednomyseľne.*

**AS FEE schválil overovateľov zápisnice:** **prof. Ing. Jana Škvareninová, PhD. a** **Bc. Roman Cimerman.**

**k bodu 4**

Predseda konštatoval, že neeviduje žiadne ukladacie uznesenia, ktoré by bolo potrebné kontrolovať. V diskusii nikto nevystúpil.

**k bodu 5**

Predseda AS FEE v rámci predloženia návrhu Štatútu AS FEE *(príloha 1)* povedal, že zmeny v štatúte AS FEE (a v ďalších predkladaných predpisoch) sú nevyhnutné kvôli zosúladeniu predpisov s novým Štatútom TUZVO a následne aj s novým Štatútom FEE, u ktorého sa očakáva schválenie v senáte univerzity potom, ako bol prerokovaný v legislatívnej komisii AS TUZVO a bol odporúčaný na schválenie. Potom predstavil najzásadnejšie zmeny, ktoré nastávajú v novom štatúte AS FEE: 1) v zložení fakultného senátu bude mať rovnaké zastúpenie každá organizačná súčasť fakulty, 2) úprava pôsobnosti senátu, 3) úprava funkčného obdobia študentskej časti, 4) významnejšie úpravy v znení článku 4, kde sú definované orgány a komisie akademického senátu, a potom aj dodatočná úprava záverečných ustanovení o platnosti a účinnosti predpisu, ktorá nadväzuje na situáciu spomínanú v bode 1) tejto zápisnice. Potom bola otvorená diskusia.

V diskusii neboli pripomienky k predloženému návrhu. Slovo si opäť vzal predseda AS FEE, ktorý navrhuje pred hlasovaním o schválení štatútu jeho doplnenie o čl.7 Prechodné ustanovenia, kde by ods.1 znel: *„Akademický senát FEE ustanovený dňa 25.02.2023 sa zrušuje ku dňu zvolenia nového akademického senátu zriadeného v zložení podľa čl.2 ods.1 tohto štatútu v súlade s čl.48 ods.2 Štatútu TUZVO. Dovtedy Akademický senát FEE ustanovený dňa 25.02.2023 vykonáva svoju príslušnú pôsobnosť.“* Následne v prečíslovanom čl.8 v ods. 3 je potrebné upraviť účinnosť predpisu nahradením dátumu *„1.9.2023“*znením: *„dňom nadobudnutia platnosti a účinnosti Štatútu FEE č. R - 5231/2023.“*

K takejto úprave textu neboli žiadne námietky a prítomní prijali navrhované zmeny konsenzom bez potreby hlasovania o tejto veci.

Potom predseda AS FEE uzatvoril diskusiu a dal hlasovať o schválení Štatútu AS FEE s pripomienkami.

*Výsledky hlasovania:*

*Za: 12 Proti: 0 Zdržal sa: 0 Návrh bol schválený jednomyseľne.*

**AS FEE schválil Štatút AS FEE s pripomienkami.**

**k bodu 6**

Predseda AS FEE v rámci predloženia návrhu Rokovacieho poriadku AS FEE *(príloha 2)* predstavil zásadnejšie zmeny: 1) vypustenie znenia, ktoré sa týka voľby a odvolávania dekana. 2) zadefinovanie faktickej poznámky a jej dĺžky, 3) úprava možnosti vystúpiť nečlenovi senátu, 4) úpravy pri voľbe navrhovateľa a mandátovej komisie, 5) návrh úpravy na zjednotenie potrebného kvóra pre prijímanie uznesení. Ku kvóru a k uzneseniam, ktoré by sa mali prijímať tajným hlasovaním, zároveň  podnietil k diskusii v rozprave, ktorú otvoril.

V diskusii vystúpili viacerí členovia zamestnaneckej časti AS FEE. V diskusii predseda AS FEE navrhol urobiť ešte niekoľko úprav v rokovacom poriadku pred jeho schválením:

na situáciu spomínanú v bode 1) tejto zápisnice. Potom bola otvorená diskusia.

1. V čl. 5 ods. 9 vynechať v prvej vete text: *„i)“* a spojiť znenie ods. 9 a 10, ostatné prečíslovať,
2. V čl.5 prečíslovanom ods. 12 doplniť za slovom *„veciach“* text *„podľa čl.4 ods. 1 písm. c), d) a j) Štatútu AS FEE“,*
3. V čl.5 ods. 12 doplniť text: *„ku dňu ukončenia hlasovania. Deň ukončenia hlasovania je dňom schválenia návrhu a nadobudnutia účinnosti, ak v návrhu uznesenia nie je určené inak. Z hlasovania bude vyhotovený zápis, overený overovateľmi, ktorými sú spravidla zvolení overovatelia z posledného zasadnutia AS FEE. Zápis obsahuje zoznam zúčastnených pri hlasovaní, body hlasovania, prijaté uznesenia a vyjadrenia členov AS FEE o návrhu uznesenia (za, proti, zdržal sa, nezúčastnil sa).*
4. V čl.8 ods. 2 upraviť účinnosť predpisu nahradením dátumu *„1.9.2023“*znením: *„dňom nadobudnutia platnosti a účinnosti Štatútu FEE č. R - 5231/2023.“*

Z ďalšej diskusie vyplynulo zachovanie podmienky 2/3 účasti na hlasovaní „per rollam“ a súhlas s tým, aby senát prijímal svoje uznesenia jednotne nadpolovičnou väčšinou všetkých členov senátu. Pozmeňujúce návrhy boli prijaté konsenzom bez potreby hlasovania o tejto veci.

Potom predseda AS FEE uzatvoril diskusiu a dal hlasovať o schválení Štatútu AS FEE s pripomienkami.

*Výsledky hlasovania:*

*Za: 11 Proti: 0 Zdržal sa: 0 Návrh bol schválený jednomyseľne.*

**AS FEE schválil Rokovací poriadok AS FEE s pripomienkami.**

**k bodu 7**

Predseda AS FEE v rámci predloženia návrhu Zásad volieb do AS FEE *(príloha 3)* predstavil zmeny týkajúce sa obsadzovania mandátov v AS FEE. Materiál obsahoval dve možnosti, a to voľbu zástupcov do AS FEE zo spoločnej kandidátky, alebo voľbu, kde každá organizačná súčasť si zvolí svojho zástupcu; výber spôsobu voľby záleží na diskusii. Zároveň dodal, že v predpise došlo k menším úpravám a k presúvaniu textu do novovytvorených článkov. Viaceré zmeny sa dotkli úprav vychádzajúcich zo zníženia počtu členov senátu na 9 a zo Štatútu TUZVO, ktorý definoval, že zastúpenie organizačných súčastí v senáte má byť rovnaké. Potom otvoril diskusiu. V rozsiahlej diskusii vystúpila väčšina členov AS FEE. Z diskusie vyplynulo, že organizačné súčasti fakulty by si mali svojich zástupcov voliť sami z kandidátok zostavených po jednotlivých pracoviskách. V diskusii sa Hybská a Pichlerová zaujímali o vykonateľnosť voľby na malých organizačných súčastiach, Škvareninová pripomienkovala, že pri zhode hlasov by sa malo voliť v ďalšom kole a nie losovať zástupcu do senátu, s otázkami procesného charakteru vystúpil Rácz. Gallay navrhol, aby sa 1.kolo volieb konalo po pracoviskách a v prípade, že nebude voľba úspešná, tak následne by za danú organizačnú súčasť volila celá zamestnanecká časť AO FEE. Lupták konštatoval, že niektoré diskutované procesné skutočnosti, najmä okolo možnosti zúčastniť sa volieb alebo volebného kvóra potrebného pre úspešnosť voľby by odpadli, ak by sa volilo prostredníctvom informačných a komunikačných technológií. V ďalšej diskusii sa otvorila otázka vypustenia 10 % podmienky účasti u volieb do študentskej časti senátu, ku ktorej diskutoval Cimerman, Modranský, Lupták.. V rámci diskusie senát schválil možnosť vystúpiť v rozprave študentovi Martinskému, ktorý sa zapojil do formulácie niektorých ustanovení vnútorného predpisu. Po rozsiahlej diskusii predseda navrhol, aby senát prešiel navrhované znenie predpisu postupne a znenie jednotlivých ustanovení upravil v zmysle záverov diskusie. Za základné východisko považuje, na základe predchádzajúcej diskusie, variant znenia, ktorý formuluje voľbu zástupcov do senátu po jednotlivých organizačných súčastiach fakulty.

V predloženom sa v odozve na diskusiu uskutočnili tieto zmeny:

1. Všade v predpise bolo *„funkčné miesto“* nahradené slovom *„mandát“*,
2. V čl. 2 ods. 1 bola nakoniec vložená veta: *„Môžu sa uskutočniť prezenčnou formou alebo prostredníctvom informačných a komunikačných technológií.“*,
3. V čl.2 ods. 4 došlo k preformulovaniu znenia nasledovne: *„Ak je člen AO FEE súčasne členom zamestnaneckej aj študentskej časti a voľby prebiehajú súčasne v zamestnaneckej časti AO FEE a študentskej časti AO FEE, môže si uplatniť svoje volebné právo buď ako člen zamestnaneckej časti alebo ako člen študentskej časti. Svoje rozhodnutie oznámi volebnej komisii najneskôr 5 pracovných dní pred termínom konania volieb do príslušnej časti AO FEE.“*,

V tomto bode nedošlo ku konsenzu znenia, preto o pozmeňujúcom návrhu dal predseda senátu hlasovať.

*Výsledky hlasovania:*

*Za: 9 Proti: 2 Zdržal sa: 0 Pozmeňujúci návrh bol schválený väčšinou hlasov.*

1. V čl.3 ods.3 sa za slovo „*komisia“* doplnili slová *„určuje formu volieb,“*

V tomto bode nedošlo ku konsenzu znenia, preto o pozmeňujúcom návrhu dal predseda senátu hlasovať.

*Výsledky hlasovania:*

*Za: 10 Proti: 0 Zdržal sa: 1 Pozmeňujúci návrh bol schválený väčšinou hlasov.*

1. V čl.4 ods. 1 sa vypustila posledná veta,
2. V čl. 4 ods. 8 bol text preformulovaný nasledovne: „*Za členov zamestnaneckej časti AS FEE sú zvolení kandidáti, ktorí získali za organizačnú súčasť najvyšší počet hlasov. Ak rovnaký počet hlasov má za následok, že zvolených kandidátov na obsadenie mandátu člena AS FEE je viac ako stanovený počet, volebná komisia zorganizuje bezodkladne 2. kolo volieb, do ktorého postúpia kandidáti s najvyšším zhodným počtom hlasov. Ak sa nerozhodne o obsadení mandátu v AS FEE za danú organizačnú súčasť ani v druhom kole volieb, volebná komisia zorganizuje 3. kolo volieb, v ktorom o obsadení mandátu za danú organizačnú súčasť rozhoduje celá zamestnanecká časť AO FEE. V prípade rovnosti hlasov v 3. kole volieb rozhodne o obsadení mandátu v AS FEE losovanie za prítomnosti kandidátov so zhodným najvyšším počtom hlasov.“*,
3. V čl. 4 ods. 9 bol na koniec odstavca doplnený za slovo *„losovaním“* text *„**za prítomnosti kandidátov so zhodným počtom hlasov.“*,
4. V čl. 5 ods. 2 sa text *„so študijným oddelením“* nahrádza slovami *„s referátom pre vzdelávanie TUZVO“*,
5. V čl.5 ods. 5 sa vypustili prvé dve vety.
6. V čl.5 ods. 6 bol text preformulovaný nasledovne: *„**Za členov študentskej časti AS FEE sú zvolení kandidáti, ktorí vo svojom študijnom stupni získali najvyšší počet hlasov. Ak rovnaký počet hlasov má za následok, že zvolených kandidátov na člena študentskej časti AS FEE je viac ako stanovený počet, volebná komisia zorganizuje bezodkladne ďalšie kolo volieb, do ktorého postúpia kandidáti s najvyšším zhodným počtom hlasov. Ak sa nerozhodne o obsadení mandátu v AS FEE ani v ďalšom kole volieb volebná komisia rozhodne o obsadení mandátu v AS FEE losovaním.“*,
7. V čl.6 ods. 2 bol text preformulovaný nasledovne: *„**Člena AS FEE môže z funkcie člena AS FEE odvolať príslušná časť akademickej obce FEE, ktorá ho zvolila. Na odvolanie člena zamestnaneckej časti AS FEE je potrebný súhlas minimálne 50 % členov organizačnej súčasti, ktorá člena AS FEE zvolila. Ak bol člen AS FEE zvolený celou zamestnaneckou časťou AO FEE, na jeho odvolanie je potrebný súhlas minimálne 50 % členov zamestnaneckej časti AO FEE. Na odvolanie člena študentskej časti AS FEE je potrebný súhlas viac ako 10 % študentov príslušného študijného stupňa, za ktorý bol člen AS FEE zvolený.“* V nadväznosti na túto úpravu sa vypustil v čl.6 ods.5.,
8. V čl.8 ods. 2 bola upravená účinnosť predpisu nahradením dátumu *„1.9.2023“*znením: *„dňom nadobudnutia platnosti a účinnosti Štatútu FEE č. R - 5231/2023.“*

Predseda vyjadril poďakovanie za rozsiahlu diskusiu, ktorá priniesla celý rad názorov na znenie jednotlivých častí predpisu, a vyjadril vďaku aj za to, že väčšina úprav bola prijatá konsenzom. Po ukončení diskusie dal hlasovať o prijatí Zásad volieb do AS FEE.

*Výsledky hlasovania:*

*Za: 11 Proti: 0 Zdržal sa: 0 Návrh bol schválený jednomyseľne.*

**AS FEE schválil Zásady volieb do AS FEE s pripomienkami.**

**k bodu 8**

Predseda AS FEE informoval o potrebe vyhlásenia nových volieb do AS FEE. Hoci bol aktuálny senát ustanovený 25. februára tohto roka, jeho funkčné obdobie bude skrátené v súlade s ustanoveniami Štatútu TUZVO, a to do doby zvolenia nového senátu, najdlhšie však do 31.12.2023. Voľby sa uskutočnia už podľa novoprijatých Zásad volieb do AS FEE a nový senát bude voľbou transformovaný na nové zloženie v súlade s novým Štatútom FEE a Štatútom AS FEE. Vyslovil požiadavku na kreovanie volebnej komisie, ktorá musí byť minimálne trojčlenná a musí mať zástupcu zamestnaneckej časti a študentskej časti a predsedom musí byť člen AS FEE. Zároveň navrhol prijať aj uznesenie k vyhláseniu volieb. Potom otvoril diskusiu.

Diskusia sa venovala najmä návrhom na členov komisie. Predseda AS FEE navrhol za predsedu volebnej komisie Ing. Luptáka, ktorý má s voľbami najväčšie skúsenosti a dokáže zabezpečiť aj voľbu prostredníctvom informačných a komunikačných technológií. Za členov volebnej komisie bol za študentskú časť AO FEE navrhnutý Bc. Cimerman a za zamestnaneckú časť bola po kratšej diskusii navrhnutá Mgr. Ollerová.

*Výsledky hlasovania:*

*Za: 11 Proti: 0 Zdržal sa: 0 Návrh bol schválený jednomyseľne.*

**AS FEE zvolil Ing. Radovana Luptáka za predsedu volebnej komisie a Mgr. Hanu Ollerovú, PhD. a Bc. Romana Cimermana za členov volebnej komisie pre voľby do AS FEE.**

Predseda potom konštatoval, že voľby by sa mali uskutočniť čo najskôr po nadobudnutí účinnosti schválených predpisov, ale termín by mal reflektovať aj začiatok nového semestra a čas, ktorý je nevyhnutný na oboznámenie sa študentov prvého ročníka bakalárskeho štúdia s možnosťou kandidovať vo voľbách a potrebou voliť si svojho zástupcu. Voľby by mali prebehnúť najneskôr koncom novembra, príp. začiatkom decembra. Potom dal predseda AS FEE hlasovať o uznesení k vyhláseniu volieb do AS FEE.

*Výsledky hlasovania:*

*Za: 11 Proti: 0 Zdržal sa: 0 Návrh bol schválený jednomyseľne.*

**AS FEE vyhlasuje voľby do AS FEE.**

**k bodu 9**

V bode 9) Rôzne sa otvorila potreba zvolania výročného zhromaždenia Akademickej obce FEE, pretože v štandardnom májovom termíne sa neuskutočnila. Okrem výročných správ o činnosti fakulty a činnosti akademického senátu je potrebné akademickej obci predložiť aj stručný súhrn legislatívnych úprav, ktoré nastali v súvislosti so zmenou vysokoškolského zákona a následnou zmenou štatútu TUZVO, najmä zmeny vo voľbách zástupcov do AS FEE. Možno predpokladať, že začiatkom semestra budú známe aj výsledky akreditácie, ktoré budú akademickú obec zaujímať. Diskusia sa viedla najmä okolo hľadania optimálneho termínu zhromaždenia AO FEE. Z diskusie vyplynula potreba zvolania zhromaždenia v termíne do 13. októbra 2023.

*Výsledky hlasovania:*

*Za: 11 Proti: 0 Zdržal sa: 0 Návrh bol schválený jednomyseľne.*

**AS FEE ukladá dekanovi FEE a predsedovi AS FEE zvolať výročné zhromaždenie akademickej obce FEE v termíne do 13.10.2023.**

Ďalej predseda AS FEE informoval o rozprave na Legislatívnej komisii AS TUZVO (ďalej len LK) k Štatútu FEE, ktorý bol v AS FEE schválený 12.7.2023. LK navrhla prijať k Štatútu FEE dve výkladové pripomienky, a to:

1. Druhú vetu čl. 1 ods. (2) nie je možné aplikovať vzhľadom na príslušné ustanovenia Štatútu Technickej univerzity vo Zvolene č. R - 84/2023/R RP.
2. V čl. 15 ods. 2 písm. a) sa uvádza, že „(Katedry) ... Zriaďuje ich dekan fakulty po prerokovaní v akademickom senáte fakulty.“ Toto ustanovenie je potrebné vnímať v celej šírke ustanovenia čl. 44 ods. (9) písm. i) Štatútu Technickej univerzity vo Zvolene č. R - 84/2023/R RP, podľa ktorého „(Akademický senát fakulty) ... vyjadruje sa k návrhu dekana na zriadenie, zlúčenie, splynutie, rozdelenie alebo zrušenie pracovísk fakulty“. Rovnako je potrebné vnímať aj právnu úpravu prípadného zriaďovania oddelení katedier.

Tieto výkladové pripomienky budú súčasťou Štatútu FEE a uvedené budú pod prijatým dokumentom, samozrejme po schválení Štatútu FEE v akademickom senáte TUZVO.

**k bodu 10**

Predseda AS FEE požiadal návrhovú komisiu o zhrnutie uznesení z rokovania. Uznesenia predniesol Mgr. Rácz. Následne prebehlo hlasovanie o schválení znenia uznesení z rokovania AS FEE 4/2023.

*Výsledky hlasovania:*

*Za: 11 Proti: 0 Zdržal sa: 0 Uznesenia boli schválené jednomyseľne.*

**AS FEE schválil znenie uznesení z rokovania AS FEE 4/2023.**

Zvolen, 24.8.2023 Zapísala: doc. Ing. Helena Hybská, PhD.

**Overovatelia zápisnice:**

prof. Ing. Jana Škvareninová, PhD. .......................................

Bc. Roman Cimerman .......................................

Ing. Juraj Modranský, PhD.

predseda AS FEE

**UZNESENIA**

**Z mimoriadneho zasadnutia AS FEE 4/2023 konaného dňa 24.8.2023**

AS FEE na svojom zasadnutí dňa 24.8.2023:

**a. schválil:**

1. Program zasadnutia AS FEE s pripomienkami;
2. Návrhovú komisiu v zložení: Ing. Radovan Lupták a Mgr. Attila Rácz, PhD.;
3. Overovateľov zápisnice: prof. Ing. Jana Škvareninová, PhD. a Bc. Roman Cimerman;
4. Štatút AS FEE s pripomienkami;
5. Rokovací poriadok AS FEE s pripomienkami;
6. Zásady volieb do AS FEE s pripomienkami;

**b. vyhlásil voľby do AS FEE;**

**c. zvolil:**

1. Ing. Radovana Luptáka za predsedu volebnej komisie a Mgr. Hanu Ollerovú, PhD. a Bc. Romana Cimermana za členov volebnej komisie pre voľby do AS FEE;

**d. uložil:**

1. Dekanovi FEE a predsedovi AS FEE zvolať výročné zhromaždenie akademickej obce FEE v termíne do 13.10.2023.

Zvolen, 24.8.2023 Zapísali: Ing. Radovan Lupták

Mgr. Attila Rácz, PhD.

**Overovatelia zápisnice:**

prof. Ing. Jana Škvareninová, PhD. .......................................

Bc. Roman Cimerman .......................................

Ing. Juraj Modranský, PhD.

predseda AS FEE